પ્રસાદનું નામ પડે એટલે આપણા મનમાં પેંડા, લાડુ, ફળો કે પછી સત્યનારાયણની કથા હોય તો રવાનો શીરો યાદ આવે, પરંતુ ચેન્નઈના પડપ્પાઈમાં આવેલા જય દુર્ગા પીઠમ નામના મંદિરમાં બર્ગર અને બ્રાઉની જેવો અમેરિકન સ્ટાઈલનો પ્રસાદ પણ મળી શકે છે. આ ઉપરાંત ક્રેકર સેન્ડવીચ અને ચેરી ટમેટો સેલડ પણ પ્રસાદમાં મળી શકે છે. આ માટે મંદિરમાં એક ખાસ વેન્ડીંગ મશીન પણ મૂકવામાં આવ્યું છે, જેમાં લોકો અમુક રકમ નાખીને પોતાની પસંદગીનો પ્રસાદ મેળવી શકે છે. આવા અનોખા પ્રસાદ પાછળ મંદિરનું કહેવું છે કે પ્રમાણમાં પોષક હોય અને શુદ્ધ હોય તો કોઈ પણ વસ્તુ ઈશ્ર્વરને ચડાવી શકાય છે. આ તમામ વસ્તુઓ ભારતના ફૂડ એન્ડ સેફ્ટી સ્ટાન્ડર્ડ ઓથોરિટી દ્વારા માન્યતા પ્રાપ્ત છે અને એને મંદિરના રસોડામાં તૈયાર કરવામાં આવે છે. ઉપરાંત અહીં બર્થ ડે કેક પ્રસાદમ્ નામની પણ એક સુવિધા છે, જેમાં તમામ વિગતો અને કિંમત આપવાથી વ્યક્તિના જન્મદિવસે મંદિર તરફથી એક કેક વ્યક્તિના ઘરે પહોંચી જાય છે. એમાં મીણબત્તીને સ્થાને કેક પર પરંપરાગત નારિયેળનો દીવડો મૂકવામાં આવે છે. આ અનોખા પ્રસાદને કારણે આ મંદિર પ્રવાસીઓમાં લોકપ્રિય બની ગયું છે. આને શું કહેવું ?